text: 255 pensions-millioner i byggeri i Esbjerg
  13 marts 2014 kl. 15.40
  PensionDanmark skyder 255 mio. kr. i byggeri i Esbjerg. Byggeriet, der starter til juni, ventes at skabe op mod 300 arbejdspladser.
  Pension Danmark skyder i alt 381 millioner i to byggerier. I næste uge tages første spadestik til Alfa Lavals nye hovedsæde på havnen i Aalborg, skriver Fagbladet 3F.
  I Esbjerg gælder det byggeriet af Semco Maritime nye hovedsæde, hvor investeringen er på 255 millioner kroner. Byggeriet skaber mellem 200 og 300 nye arbejdspladser og forventet byggestart er juni 2014.
  I Esbjerg er formand for 3F Esbjerg John Martin Schmidt både glad og tilfreds med det kommende byggeri.
  - Vi har heldigvis været forskånet for den store ledighed her i vinterperioden, men har stadigvæk håndværkere og struktører, der går arbejdsløse. Dette byggeri, der er et af de større i Esbjerg, er en god jobåbning for dem, siger John Martin Schmidt til Fagbladet 3F.
  